text: Se fotos: Lukker halvdelen af Lillebæltsbro
  15 april 2013 kl. 06.59
  Halvdelen af Lillebæltsbroen er lukket i den kommende tid. Vejdirektoratet skal have lagt ny asfalt på den nordlige del af broen.
  Vejarbejde ventes at give kø-problemer i morgen- og eftermiddagstimerne.
  Vejdirektoratet har igen valgt at bruge den tyske model, som tidligere på året blev taget i brug for første gang ved vejarbejdet syd for Vejle.
  Den tyske model går ud på, at man samler alle spor i samme side af motorvejen. Det betyder, at der bliver et par vognbaner, som bliver smalle - ca. 2 meter - og der indføres fartbegrænsning.
  Den tyske model giver også et mere trafiksikkert arbejde. Når al trafik er samlet i den modsatte side, kan vejarbejderne arbejde hurtigere, fordi der ikke skal flyttes afspærringer.
  
  Hele sommeren
  På forhånd har Vejdirektoratet frygtet lange køer, men mandag morgen forløb trafikken på Lillebæltsbroen forholdsvis gnidningsfrit.
  Vejarbejde på Lillebæltsbroen skal vare hele sommeren. Samtidig er der også fortsat vejarbejde på en 10 km strækning på det vestlige Fyn - og op mod Vejle, hvor motorvejen udvides til seks spor.
  
  Gentages næste år
  Og næste år på samme tid lukkes den anden side af broen.
  Baggrunden er, at asfalten på broen ikke kan holde mere.
  - Den nye asfalt vil give trafikanterne en trafiksikker motorvej, siger projektleder Jens Kristian Tuxen.
  Se billederne fra vejarbejde i TV SYDs Nyheder kl. 19.30.
  